**Juho Mäkelä** (s. 23. kesäkuuta 1983, Oulu) on suomalainen jalkapalloilija, joka pelaa hyökkääjänä Ykkösen AC Oulussa. Mäkelä on pelannut Veikkausliigassa HJK:n, IFK Mariehamnin, SJK:n, VPS:n, HIFK:n ja PS Kemin riveissä yhteensä 288 ottelua sekä Skotlannin liigassa, Sveitsin liigassa ja Australian liigassa. Mäkelä on pelannut myös seitsemän A-maaottelua.

Seurajoukkueet
--------------

Mäkelän pelaajaura aikuisten tasolla alkoi kaudella 2001 Ykkösessä Tervareiden riveissä. Hän pelasi kausina 2001–2002 Ykkösen 44 ottelua ja teki niissä 27 maalia. Kaudella 2001 hän oli sarjan toiseksi paras maalintekijä 17 maalilla. Hän siirtyi kaudeksi 2003 Veikkausliigassa pelanneen HJK:n riveihin. Hän debytoi Veikkausliigassa 15. toukokuuta 2003 ottelussa HJK–FC Jokerit. Mäkelä pelasi ensimmäisellä liigakaudellaan 23 ottelua ja teki niissä 12 maalia. HJK voitti kaudella 2003 Suomen mestaruuden ja Suomen Cupin. Hänet valittiin kauden jälkeen vuoden tulokkaaksi. Kaudella 2004 hän pelasi HJK:n riveissä 18 liigaottelua, joissa hän teki viisi maalia. HJK oli kaudella 2004 Veikkausliigassa kuudes. Kaudella 2005 hän pelasi 25 ottelua ja voitti Veikkausliigan maalikuninkuuden 16 maalilla. HJK oli kaudella 2005 liigassa toinen.*lähde?*

Mäkelä siirtyi tammikuussa 2006 kolmen ja puolen vuoden sopimuksella Skotlannin Premier Leaguessa pelanneeseen Heartsiin. Hearts maksoi hänestä HJK:lle noin 735 000 euroa. Hän debytoi Skotlannin liigassa 8. huhtikuuta 2006 ottelussa Hearts–Dunfermline. Mäkelä teki ensimmäisen maalin Skotlannin liigassa heti debyyttiottelussaan, mutta pelasi kuitenkin vain kahdessa liigaottelussa loppukauden 2005–2006 aikana. Kaudella 2006–2007 hän pelasi pääasiassa vaihtopelaajana yhdeksän Skotlannin liigan ottelua, ja Hearts lainasi hänet loppukaudeksi Sveitsin liigan FC Thuniin. Hän palasi kesällä 2007 Heartsiin ja teki harjoitusottelussa maalin Barcelonaa vastaan. Kaudella 2007–2008 peliaika Heartissa jäi kuitenkin hyvin vähäiseksi, ja Mäkelä pelasi vain viidessä liigaottelussa. Hearts lainasi hänet kesällä 2008 kolmeksi kuukaudeksi HJK:n riveihin. Mäkelän peliaika Heartsissa jäi pieneksi myös kaudella 2008–2009, ja seura ilmoitti purkaneensa sopimuksen helmikuussa 2009. Mäkelä pelasi Heartsissa neljän kauden aikana yhteensä 20 liigaottelua, joissa hän teki kaksi maalia.*lähde?*

Mäkelä palasi HJK:n riveihin maaliskuussa 2009. Mäkelä pelasi kaudella 2009 yhteensä 26 liigaottelua ja teki niissä kahdeksan maalia. HJK voitti kaudella 2009 Veikkausliigan ja Suomen mestaruuden. Hän jatkoi HJK:ssa kaudella 2010 ja voitti toisen kerran Veikkausliigan maalikuninkuuden 16 maalilla. Hän pelasi 24 ottelua ja HJK voitti toistamiseen Suomen mestaruuden. Hän siirtyi joulukuussa 2010 runsaan vuoden sopimuksella Australian liigan Sydneyn riveihin. Mäkelä pelasi kausien 2010–11 ja 2011–12 aikana yhteensä 16 Australian liigan ottelua ja teki niissä kaksi maalia. Hän palasi HJK:hon jälleen kaudeksi 2012. Hän pelasi 24 liigaottelua, joissa teki kymmenen maalia. HJK voitti kaudella 2012 Veikkausliigan ja Suomen mestaruuden. Mestaruus oli hänelle uran neljäs. Mäkelä siirtyi tammikuussa 2013 loppukaudeksi 2012–13 Saksan 2. Bundesligan Sandhauseniin. Otteluita 2. Bundesligassa kertyi 13, ja Mäkelä teki niissä kolme maalia. Kauden 2013–2014 hän edusti Sveitsin liigan St. Gallenia, mutta peliaika jäi vähäiseksi, kun otteluita kertyi vain kuusi.

Mäkelä palasi toukokuussa 2014 jälleen Veikkausliigaan, kun hän teki sopimuksen IFK Mariehamn kanssa. Hän pelasi IFK Mariehamnin riveissä vain kuusi ottelua ja siirtyi loppukaudeksi SJK:hon. SJK:n riveissä otteluita kertyi loppukauden aikana kuusi. Hän siirtyi edelleen kaudeksi 2015 VPS:aan, jossa pääsi pelaamaan rikkonaisten kausien jälkeen jälleen ehjän kauden. Mäkelä pelasi kaudella 2015 yhteensä 31 liigaottelua ja teki niissä 16 maalia. Hän oli liigan maalipörssissä toinen ja VPS:n sijoitus sarjassa oli kymmenes. Kaudeksi 2016 hän siirtyi HIFK:n riveihin. Mäkelä pelasi HIFK:ssa kausina 2016–17 yhteensä 57 liigaottelua ja teki niissä yhteensä 16 maalia. HIFK putosi kauden 2017 päätteeksi liigakarsintojen kautta Ykköseen. Mäkelä siirtyi kaudeksi 2018 PS Kemiin, jossa pelasi 32 liigaottelua ja teki seitsemän maalia. PS Kemi putosi kauden päätteeksi Ykköseen. Mäkelä palasi 16 vuoden tauon jälkeen takaisin kotikaupunkiinsa Ouluun, kun hän teki sopimuksen kausista 2019–20 Ykkösessä pelaavan AC Oulu kanssa. Hän pelasi kaudella 2019 yhteensä 26 Ykkösen ottelua ja teki niissä 11 maalia. Hän oli joukkueen paras maalintekijä*lähde?*

Maajoukkue
----------

Mäkelä aloitti ikäluokkansa (1983) maajoukkueessa 17-vuotiaana 30. tammikuuta 2001 Sundsvallissa pelatussa maaottelussa Ruotsi–Suomi. Hän pelasi oman ikäluokkansa maajoukkueessa kahdeksan ottelua, joissa teki viisi maalia.*lähde tarkemmin?*

Alle 21-vuotiaiden maajoukkueessa Mäkelä aloitti 18-vuotiaana 13. maaliskuuta 2002 Boltonissa pelatussa maaottelussa Englanti–Suomi. Hän kuului Suomen vakiomiehistöön vuoden 2004 alle 21-vuotiaiden EM-kisojen karsintaotteluissa. Hän pelasi yhteensä 21 nuorten maaottelua ja teki niissä kaksi maalia.*lähde tarkemmin?*

A-maajoukkueessa Mäkelä aloitti 20-vuotiaana, kun Antti Muurinen vaihtoi hänet kentälle 3. helmikuuta 2004 Guangzhoussa pelatussa maaottelussa Kiina–Suomi. Hän pelasi yhteensä seitsemän A-maaottelua vuosina 2004–2006 ja 2010. Viimeiseksi maaotteluksi jäi 21. toukokuuta 2010 Turussa Veritas Stadionilla pelattu maaottelu Suomi–Viro.*lähde tarkemmin?*

Saavutukset
-----------

### Seurat

**HJK**

* Veikkausliiga (4): 2003, 2009, 2010, 2012
* Suomen Cup (1): 2003

**AC Oulu**

* Ykkönen (1): 2020

### Henkilökohtaiset

* Veikkausliigan vuoden tulokas (1): 2003
* Veikkausliigan maalipörssi (2): 2005, 2010

Muuta
-----

Mäkelän veli on entinen yleisurheilija Janne Mäkelä ja eno entinen jalkapalloilija Seppo Pyykkö.*lähde?*

Lähteet
-------

1. ↑  Tiedätkö mistä tulee Veikkausliigan maalitykin lempinimi Kirurgi? Arvokisat.com 14.6.2016.
2. ↑  Juho Mäkelä siirtyi Heartsiin Yle Urheilu 31.1.2006.
3. ↑  Mäkelällä haastava startti Sveitsissä Yle Urheilu 10.2.2007.
4. ↑  Juho Mäkelä korkkasi Barcelonan verkon Ilta-Sanomat 29.7.2007.
5. ↑  Juho Mäkelä HJK:n maalipyssyksi Iltalehti 25.4.2008.
6. ↑  Hearts ja Juho Mäkelä purkivat sopimuksensa Ilta-Sanomat 2.2.2009.
7. ↑  Mäkelä jälleen vahvistamaan HJK:ta Yle Urheilu 6.3.2009.
8. ↑  Juho Mäkelä yli vuodeksi Australiaan Iltalehti 11.12.2010.
9. ↑  Veikkausliigan entinen maalikuningas siirtyy Saksaan Ilta-Sanomat 30.1.2013.
10. ↑  "Kirurgi" löysi uuden seuran Ilta-Sanomat 8.11.2013.
11. ↑  Juho Mäkelä sopimukseen IFK Mariehamnin kanssa Yle Urheilu 7.5.2014.
12. ↑  Juho Mäkelä SJK:n paitaan Yle Urheilu 15.8.2014.
13. ↑  VPS hankki maalikuningas Juho "Kirurgi" Mäkelän Helsingin Sanomat 10.3.2015.
14. ↑  Siirtopommi: HIFK kaappasi Veikkausliigan kaksinkertaisen maalikuninkaan Ilta-Sanomat 25.1.2016.
15. ↑  PS Kemi hankki Juho Mäkelän Iltalehti 27.3.2018.
16. ↑  Juho Mäkelälle kahden vuoden sopimus AC Oulun kanssa – "Minulla on ollut sellainen tunne, että haluan vielä pelata täällä" Kaleva 1.4.2019.
17. ↑  Jalkapallokirjat 2002–2003
18. ↑  Jalkapallokirjat 2003–2006
19. ↑  Jalkapallokirjat 2005–2007, 2011

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Juho Mäkelä (jalkapalloilija)**.
* Juho Mäkelä Palloliiton sivuilla (Arkistoitu – Internet Archive)
* Juho Mäkelä Veikkausliigan sivuilla
* Juho Mäkelä Transfermarktin sivuilla

Veikkausliigan paras maalintekijä
1990: Tarkkio & Czakon • 1991: Tarkkio • 1992: Luiz Antônio & Lius • 1993: Sumiala • 1994: Dionísio • 1995: Popovitš • 1996: Luiz Antônio • 1997: Rafael • 1998: Hiukka • 1999: Popovitš • 2000: Kuqi • 2001: Roiha • 2002: Kottila • 2003: Puhakainen • 2004: Pohja • 2005: Mäkelä • 2006: Vuorinen • 2007: Rafael • 2008: Kokko & Myntti • 2009: Vuorinen • 2010: Mäkelä • 2011: Furuholm • 2012: Sirbiladze • 2013: Väyrynen • 2014: Emet & Solignac • 2015: Kokko • 2016: Riski • 2017: Kangaskolkka • 2018: Klauss • 2019: Valenčič • 2020: Riski • 2021: Källman & Tuco • 2022: Lee Erwin